**Jegyzőkönyv**

**Nagykovácsi Nagyközség Önkormányzat**

**Egészségügyi és szociális bizottsági üléséről**

**Az ülés helye: Polgármesteri Hivatal**

**Az ülés időpontja:** 2014. december 12 (péntek 08.00 óra)

**Meghívottak:** dr. Szabó András elnök, Bánóczi Margit, dr. Klein Katalin, Dvorzsák-Pintér Tünde, Karczewicz Ágnes, Kiszelné Mohos Katalin polgármester, Szemesy Barbara alpolgármester, Dr. Fegyveres-Fiskál Gábor alpolgármester, Papp István jegyző, Dér Zsuzsanna Nagykovácsi Általános Iskola igazgató, Diószeghy Tünde Öregiskola Közösségi Ház és Könyvtár intézményvezető, Kiss Beáta Kispatak Óvoda intézményvezető.

**Megjelentek:** Dr. Szabó András elnök, Bánóczi Margit, dr. Klein Katalin, Dvorzsák-Pintér Tünde, Papp István jegyző, Bodnár Julia a jegyzőkönyvvezető.

**dr. Szabó András elnök:** Köszöntöm a megjelenteket és megállapítom, hogy az Egészségügyi és szociális bizottság (továbbiakban EÜB) 4 fővel jelen van és határozatképes. Felteszem szavazásra a kiküldött napirendi pontokat elfogadásra. Az EÜB 4 igen szavazattal az alábbi napirendi pontokat fogadta el:

**Napirend:**

1. **Döntés védőnői körzethatárok megállapításáról Nagykovácsiban**

Előterjesztő: Kiszelné Mohos Katalin polgármester

Előadó: Papp István jegyző

|  |  |
| --- | --- |
| **E-117/2014** | **EÜB** |

1. **Döntés a gyermek háziorvosi körzetek változtatásáról**

Előterjesztő: Kiszelné Mohos Katalin polgármester

Előadó: Papp István jegyző

|  |  |
| --- | --- |
| **E-121/2014** | **EÜB** |

1. **Döntés Solymár Ezüstkor Szociális Gondozóközpont által biztosított feladatellátási szerződés meghosszabbításáról**

Előterjesztő: Kiszelné Mohos Katalin polgármester

Előadó: Perlaki Zoltán gazdasági vezető

|  |  |
| --- | --- |
| **E-116/2014** | **EÜB** |

1. **Egyebek (egyeztetés a rászorulók listáiról)**

**1. napirendi pont:**

**Döntés védőnői körzethatárok megállapításáról Nagykovácsiban**

**dr. Szabó András:** Átadja a szót az előadónak.

**Papp István jegyző:** Ismerteti az előterjesztést a melléklet szerint.

**dr. Szabó András elnök**: A Tisztiorvosi Hivatal és a törvény előírja nekünk, hogy ezt meg kell szavaznunk. Amit én nem láttam át az előterjesztésből, hogy ezeket a körzethatárokat korábban megállapították és vélelmezem, hogy a 4. körzetben lakó gyermekeket a három védőnő elosztotta egymás között, tehát most azzal nem kell foglalkozni, hogy akit most felveszünk az kit fog ellátni. Marad egy 5. körzet, amit a védőnők valamilyen elv alapján leosztottak, tehát nem a mi dolgunk, hogy ezt most itt felülvizsgáljuk. Amíg az 5. körzet felső határát nem érjük el, addig ezzel nem kell foglalkozni. Lehet arról tudni, hogy van-e jelölt a pályázatra, vagy tejesen nyílt?

**Papp István jegyző:** Amennyiben az 5. körzet kialakítása szóba kerül, akkor újra kell szabni és kialakítani az 5 körzetet. Van egy nagyon komoly anyagi érv is a 700 pont feletti létszámot nem finanszírozza az állam, az Önkormányzat kontójára kell, hogy megtegye teljes mértékben. Nincs még jelölt a harmadik védőnő felvétele több mint egy éven keresztül tartott, harmadik pályáztatásra sikerült, ezt a pályázatot január végén kiírjuk.

**dr. Szabó András elnök**: Ez a pályázat remélhetőleg nem fog elhúzódni egy évig, hogy találjunk egy védőnőt. Jövő év elején el kell gondolkoznunk az 5-dik védőnői körzet kialakításán. Kérdés, felvetés, javaslat van-e? Felteszem szavazásra az 1. napirendi pont elfogadását.

Egészségügyi és szociális bizottság 4 igen szavazattal elfogadta a rendelet módosítását.

**Megállapítom, hogy Nagykovácsi Nagyközség Önkormányzat Egészségügyi és szociális bizottsága jelen lévő 4 tagja 4 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**EGÉSZSÉGÜGYI ÉS SZOCIÁLIS BIZOTTSÁGA**

**4/2014. (XII. 12.) HATÁROZATA**

Nagykovácsi Nagyközség Önkormányzat Egészségügyi és szociális bizottsága megtárgyalásra és elfogadásra javasolja a Képviselő-testületnek a védőnői körzethatárok megállapításáról Nagykovácsiban szóló határozati javaslatot.

**Határidő:** azonnal

**Felelős**: EÜB elnöke

**2. napirendi pont:**

**Döntés a gyermek háziorvosi körzetek változtatásáról**

**dr. Szabó András elnök**: Átadja a szót az előterjesztőnek.

**Papp István jegyző**: Ismerteti az előterjesztést a melléklet szerint.

**dr. Szabó András elnök**: Szabad orvosválasztás van, felmerülhet olyan jogi helyzet, amikor is vizsgálják, hogy elvileg kihez kellett volna tartoznia a gyermeknek. Támogatom, jól átlátható, jól követhető és minden körzeti orvosnak tisztába kell lennie, hogy ki tartozik hozzá. Bizonyos járványügyi szempontokból a körzeti orvosnak tudnia kell, hogy ki tartozik hozzá.

**dr.Klein Katalin bizottsági tag**: Azt nem tudjuk felmérni, hogy mennyire arányos az elosztás?

**dr. Szabó András elnök**: Szabad orvos választás van, nyilvánvaló, hogy a másik orvosnak is van a másik területén betege. Valamelyik orvos 2x annyit lát el, mint a másik akkor 2x annyi dolga van, de az orvosok azért javasolják ezt a megosztást, mert ennek vannak egyéb egészségügyi vonatkozásai. Kérdés, felvetés, javaslat van-e? Nincs. Felteszem szavazásra az 2. napirendi pont elfogadását.

**Megállapítom, hogy Nagykovácsi Nagyközség Önkormányzat Egészségügyi és szociális bizottsága jelen lévő 4 tagja 4 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**EGÉSZSÉGÜGYI ÉS SZOCIÁLIS BIZOTTSÁGA**

**5/2014. (XII. 12.) HATÁROZATA**

Nagykovácsi Nagyközség Önkormányzat Egészségügyi és szociális bizottsága megtárgyalásra és elfogadásra javasolja a Képviselő-testületnek a gyermek háziorvosi körzetek változtatására vonatkozó határozati javaslatot.

**Határidő:** azonnal

**Felelős**: EÜB elnöke

**3. naprendi pont:**

**Döntés Solymár Ezüstkor Szociális Gondozóközpont által biztosított feladatellátási szerződés meghosszabbításáról**

**dr. Szabó András elnök**: Átadja a szót az előterjesztőnek

**Papp István jegyző**:Ismerteti az előterjesztést a melléklet szerint. Két dolog merült fel tegnap a Pénzügyi Bizottsági ülésen, az egyik, hogy miért nem pályáztatunk meg? Ez az a terület ahol nem tolonganak a pályázók. Környéken elérhető közelségben van a Budakeszi Intézmény, ami egyébként a Buda környéki Önkormányzati Társuláson belül 5 önkormányzat feladatellátását teljesíti. Illetve van a solymári intézmény, ami már 1,5 éve látja el ezt a feladatot, 2013. július 1- 2013. december 31-ig tartó szerződésünk van velük. Négy állandó munkatárs Nagykovácsiban teljesít szolgálatot. Azzal hogy solymári intézményi dolgozók teljes munkaidőben Nagykovácsiban dolgoznak. Mibe kerül ez nekünk? Nem tudjuk pontosan megmondani, még az ideit sem a jövő évit meg még csak tervezni lehet. Nagyságrendileg fele állami támogatás és fele önkormányzati és az egész 11-12 millió Ft közötti összeg, ennyibe kerül ez az egész feladat nekünk, Solymár 10% szervezési díjat kér, ezért adja a szakmai, igazgatási háttere. Az EÜB ha felvállalja, akkor ennek a szakmai teljesítését lehetne számon kérni. A feladat ellátási szerződésében benne van, hogy az intézmény évente beszámol az Önkormányzatnak.

**dr. Szabó András elnök**: Tegnapi Pénzügyi Bizottsági ülésen a vitának az volt a sarok pontja, hogy helyes e, hogy őket megint megbízzuk. Én azt mondom, hogy most nincs más lehetőség. Viszont a szerződésnek a nem meghosszabbítása egy ellátatlanságot fog előidézni. Nagy bajokról nem tudunk. Felmerült pénzügyi vonatkozás, ez egy alulfinanszírozott tevékenység, nem pénzkérdés ez az egész ügy. Pénzügyi Bizottságban én azt mondtam, hogy én ott látok egy feladatot a mi részünkről, hogy a jövőben felmérjük, kiket látnak ők el. Az ellátottakat megkeresve tájékozódnunk kell, hogy milyen a megelégedettsége ennek az ellátásnak. Abban az esetben, ha gond van, akkor felül kell bírálni ezt a szerződést, Pénzügyi Bizottsági ülésen 1 évet javasoltunk a folyamatos megbízás helyett. Amennyiben mi a saját tapasztalataink kapcsán rendellenességet találunk a szerződésnek van egy passzusa, hogy nem megfelelő teljesítés esetén azonnali hatállyal felmondható. Ha a korábbi feltételeknek megfelelő szerződést kötünk, akkor van időnk tájékozódni.

**Dvorzsák-Pintér Tünde bizottsági tag**:Gyermek elhelyezési peren vagyunk túl. Nem találkoztam még olyan emberrel, aki szakmailag jobb lett volna Vereska Zsuzsannánál, aki most itt dolgozik Nagykovácsiban, szakmailag és emberileg a legtöbb segítséget tőlük kaptuk. Nagyon becsületesen látják el az ügyeket. Kuti Szilvi is nagyon lelkiismeretes. Ők jelezték is, hogy le fog járni a szerződésük. Én utána jártam a csapatmunkájuknak és lelkiismeretesek. Javasolnám, hogy jelöljünk ki valakit, aki ellenőrzi őket, ne össze-vissza menjük hozzájuk.

**dr. Klein Katalin tag**: Sokat foglalkoztam családjoggal, bármilyen családjogi problémában otthon vagyok, szívesen segítek ebben a témában.

**dr. Szabó András elnök**: Ennek örülök, mivel ez rendszer szinten szerintem úgy működik, ha több embert is megkérdezünk. Ki kell listázni, hogy ők kiket látnak el jelenleg, hiszen ez alapján fizet az Önkormányzat, jövő év első feladata kell, hogy legyen, hogy tudjuk azt, hogy kikkel kell foglalkozni. Ennek a keretében kezelném ezt az ügyet is, személy szerint most nem osztanám ki senkinek, leszámítva, hogy dr. Klein Katalinnak adnám oda áttekintésre a szerződés tervezetet. A szerződést 1 évre javaslom megkötni. Van-e még valakinek kiegészíteni valója? Nincs. Felteszem szavazásra az 3. napirendi pont elfogadását.

**Megállapítom, hogy Nagykovácsi Nagyközség Önkormányzat Egészségügyi és szociális bizottsága jelen lévő 4 tagja 4 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**EGÉSZSÉGÜGYI ÉS SZOCIÁLIS BIZOTTSÁGA**

**6/2014. (XII. 12.) HATÁROZATA**

Nagykovácsi Nagyközség Önkormányzat Egészségügyi és szociális bizottsága megtárgyalásra és elfogadásra javasolja a Képviselő-testületnek Solymár Ezüstkor Szociális Gondozóközpont által biztosított feladatellátási szerződés meghosszabbítására vonatkozó határozati javaslatot.

**Határidő:** azonnal

**Felelős**: EÜB elnöke

**4. napirendi pont**

**Egyebek:**

**dr. Szabó András elnök**: Polgármester asszonynak most mire lenne szüksége?

**Papp István jegyző**: Az Egészségügyi Bizottság adjon egy javaslatot, hogy kik kapjanak karácsonyi ajándékot a rászoruló családok közül.

**dr. Szabó András elnök**: Tudunk adni egy listát ezzel kapcsolatosan?

**dr.Klein Katalin bizottsági tag**: Az Egészségügyi Bizottság előkészített egy listát, ezt a mai napon az Önkormányzat részére továbbítjuk. Ez egy megközelítően egy pontos lista.

**dr. Szabó András elnök**: Jegyző úrnak ezt a listát valamilyen módon hivatalossá kell tennie. Mi a hivatalos listát kapjuk meg utána, az Önkormányzat részéről, bárki részre felhasználható legyen, amikor ezt a listát és a szociális gondozásban részesülők listáját megkaptuk, akkor elkezdünk gondolkodni azon, hogy milyen feladatokat képzelünk el a jövőben.

**dr.Klein Katalin bizottsági tag**: Következő félévben ezt a feladatot fel kell osztanunk és el kell kezdenünk látogatni őket.

**dr. Szabó András elnök**: Látogatás előtt, egy koncepciót ki kell dolgoznunk, hogy mondani is tudjunk valamit. Amikor megvannak, a listák csoportokat képezünk és minden csoport mellé odatesszük valakit a bizottságbó, hogy jelezzük mi is foglalkozunk a rászorultakkal.

**Papp István jegyző**: Sorbán doktor azzal a kérdéssel fordul az Egészségügyi Bizottsághoz, hogy új telephelyet engedélyezzen neki a Kútvölgyi kórházban. Ez azt jelenti, hogy a Kútvölgyi rendelőintézetben is szakorvosi ellátást vehetnek igénybe a Nagykovácsiak. Nagykovácsi rendelést változatlan körülmények között ellátja.

**dr. Szabó András elnök**: Plusz munkát akar vállalni. Azt gondolom , hogy ezt gond nélkül megteheti. Az a kérdés, hogy az ottani rendelés besorolódik e az önkormányzat feladatába és ezért fizetnie kell e majd az Önkormányzatnak?

**Papp István jegyző**: Nem.

**dr. Szabó András elnök**: Miért kell nekünk megszavazni? Mi munkáltatója vagyunk?

**Papp István jegyző**: Kútvölgyi kórház kéri tőle.A Képviselő-testület részéről egy jegyzőkönyvi beleegyezés kell, határozathozatalra nincs szükség.

**dr. Szabó András elnök**: Nagykovácsinak nincs ellenére, sőt üdvözli a szándékot.

**Dvorzsák-Pintér Tünde bizottsági tag**: Védőnői tanácsadó fala plafontól a padlóig megrepedt, a Hivatal részéről Jakab Balázs műszaki előadó kiment megnézi az épületet, délután történt-e valami ebben az ügyben?

**dr. Szabó András elnök**: Ez a Hivatal feladata és ők megkeresik a szakembereket, akik erre a problémára megoldást találnak.

**Papp István jegyző**: A védőnői szolgálatot ideiglenesen elhelyeztük az Inkubátorház B épületében.

**dr. Szabó András elnök**: Javasolnám, hogy írják össze az Önkormányzat által felügyelt vagy birtokolt telkeket azért, hogy mi nagyszabású szociális ötleteket találjunk ki és ezen a jövőben el kell majd kezdeni gondolkodni.

Egyéb hozzászólás nem lévén dr. Szabó András elnök az ülést 8:45. órakor bezárja.

 K.m.f.

 dr.Szabó András dr.Klein Katalin

 elnök tag